Hibernians jagħtu l-ewwel telfa lil Floriana Hibernians……………….3 Floriana……………………1 Hibernians ikkonvinċew bis-sħiħ u għelbu lil Floriana bl-iskor ta' 3-1 biex b'hekk ikkastigaw lill-Greens għall-ewwel telfa tal-istaġun, filwaqt li għall-Pawlisti din kienet l-ewwel rebħa u l-ewwel punti. Għal din il-partita dawn tal-aħħar kellhom lid-difensur ċentrali, Andrei Agius, sospiż wara li kien tkeċċa fit-telfa ta' 3-1 kontra Sliema Wanderers. Għall-bidu tiegħu, dan il-konfront kien wieħed bilanċjat iżda mal-ħin Hibernians bdew iżidu fir-ritmu filwaqt li Floriana kienu maħkuma minn għejja fiżika u mentali wara li fi 11-il ġurnata kienu nvoluti f'erba' partiti, tnejn minnhom mill-UEFA Europa League. Għal Floriana kien nieqes il-goalkeeper titulari, Ini Etim Akpan, minħabba raġunijiet familjari, li qeda dmirijietu fil-logħba kontra Flora Tallinn. Mal-ewwel azzjoni tagħhom, fl-14-il minuta, Hibernians fetħu l-iskor meta Ayrton Attard ipprovda l-assist mil-lemin lejn GABRIEL IZQUIER ARTILES li mill-viċin tefa' l-ballun fix-xibka. Il-Greens wieġbu żewg minuti biss wara meta ż-żagħżugħ Jan Busuttil temm azzjoni personali permezz ta' xutt minn tarf il-kaxxa li stampa mal-wieqfa. Huma komplew jagħfsu u fis-27 minuta Marcelo Dias permezz ta' ġirja mill-isbaħ qabeż lil Gabriel Izquier Artiles u Leandro Almeida Da Silva fuq il-lemin, għadda lejn Flavio Silva Cheveresan li kellu x-xutt tiegħu salvat parzjalment minn Matthew Calleja Cremona … bil-ballun jasal għand kollega tiegħu u qassam il-ballun lura lejn biex irriżulta f' back pass . Kawża ta' hekk ir-referee, Stefan Pace, kien pront u ordna free-kick indirett b'Matias Nicolas Garcia jgħaddi l-ballun lejn Tiago Adan Fonseca li iżda falla l-mira kompletament. Hibernians wieġbu fit-33 minuta meta Jake Grech dar mal-goalkeeper Andrea Cassar, għadda lejn Jose Wilkson Teixeira li iżda minn pożizzjoni ideali għamel l-impossibbli u tefa' barra. Fil-ftuħ tat-tieni taqsima, il-Pawlisti komplew jipproduċu l-aħjar logħob u fl-54 minuta meritatament irduppjaw meta JURGEN DEGABRIELE bidel il-ballun ma' Jake Grech qabel għeleb lil Andrea Cassar permezz ta' xutt mill-viċin. Fis-57 minuta Floriana naqqsu l-marġni tal-iskor meta JAN BUSUTTIL rebaħ ballun fuq il-lemin, qabeż bosta players qabel ma għeleb lil Calleja Cremona permezz ta' xutt angolat. Fl-64 minuta, Hibernians rebħu penalty meta Ryan Camenzuli kkommetta foul fil-kaxxa fuq Jose Wilkson Teixeira. Mill-11-il metru JAKE GRECH ma żbaljax. Bil-vantaġġ ta' żewġ goals, Hibernians qagħdu jamministraw bil-Greens jippruvaw jagħmlu xi forma ta' reazzjoni iżda qatt ma mpenjaw serjament lill-goalkeeper avversarju. Raba' Uffiċjal: Emanuel Grech